liechticonsulting/filtered_apertus_pretrained huggingface dataset:
Cudesch da dretg grischun uss er en l'internet: www.gr.ch

Tgi che vul spert dar in'egliada en ina lescha u ordinaziun chantunala po uss far quai en l'internet. Novissimamain stat il cudesch da dretg grischun a disposiziun online.

Bunas novas per advocats, notars, dretgiras, vischnancas, autoritads d'administraziun, ma er per firmas e persunas privatas che ston avair access a moda sperta e simpla als decrets giuridics chantunals: A partir d'immediat pon ins consultar en l'internet il cudesch da dretg grischun che cumpiglia tut ils decrets dal chantun Grischun. La tschertga succeda via la web-site uffiziala dal chantun, www.gr.ch. Differentas funcziuns da tschertgar pussibiliteschan da chattar ils decrets da tut gener senza problems. Cun la preschentscha en l'internet daventa il dretg grischun anc pli actual per las utilisadras ed ils utilisaders, perquai ch'el vegn cumplettà en in ritmus da trais mais.

Il cudesch da dretg, inclusiv ils supplements che cumparan mintga mez onn, vegn anc adina publitgà er en furma da DC-rom e sin palpiri. Uschia pon las utilisadras ed ils utilisaders tscherner or da pliras purschidas quella che correspunda il meglier a lur basegns.

Mantegnida vegn er la publicaziun da la collecziun uffiziala da leschas en furma da palpiri. En questa vegnan publitgads mintga quartal las midadas en ils decrets existents sco er decrets novs.

La chanzlia chantunala dal Grischun intenziunescha d'extender cuntinuadamain sia purschida d'infurmaziuns e ses servetschs per pudair correspunder als giavischs ed als basegns da la publicitad che sa midan spert. Cun la novaziun la pli actuala, la preschentscha online dal cudesch da dretg grischun, han ins senza dubi mess in term impurtant.

Sin la website dal chantun Grischun vegnan registrads pli e pli access. Il di da record è stà dumengia passada, ils 24 d'october, cur ch'ins ha registrà 29'568 uschenumnads hits. In hit correspunda a l'appel d'ina pagina. Var 4000 utilisadras ed utilisaders han visità la pagina cun ils resultads da las elecziuns dal cussegl naziunal, nua ch'ins po clomar giu tranter auter ils resultads da las singulas vischnancas per scadina candidata e scadin candidat sco er per tut las glistas da partida. Dapi l'entschatta da quest onn èn vegnids registrads passa 400'000 access sin la website dal chantun.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 27.10.1999
Alfred Wyss Basilea/Haldenstein festivescha ses 70avel anniversari

Mardi, ils 2 da november 1999 festivescha dr. Alfred Wyss, l'anteriur tgirader da monuments dal chantun Grischun e dal chantun da Basilea - Citad ses settantavel anniversari.

L'onn 1960 è Alfred Wyss, ch'aveva promovì a Basilea a docter da l'istorgia d'art, vegnì tschernì sco emprim tgirader chantunal da monuments. Durant ils emprims onns han ils secturs da la tgira da monuments sco er da la protecziun da la natira e da la cuntrada furmà in'incumbensa communabla dal tgirader chantunal da monuments. Alfred Wyss n'è betg mo sa deditgà a la perscrutaziun, a la conservaziun ed a l'accumpagnament da las construcziuns dals objects principals e dal stadi, sco p. ex. la claustra da Müstair, la Chasa Grischa a Cuira ed il palantschieu sur da maletgs da Ziràn, mabain ad el èn er stads a cor la tgira da l'aspect dal vitg e da l'architectura rurala. Ensemen cun Peter Zumthor e Diego Giovanoli èn resultads ils prims inventaris fundamentals d'abitadis. Cun l'analisa structurala dals vitgs è vegnì elavurà in inventari grischun metodic.

L'uffizi da la tgira da monuments sa cumponiva l'emprim be dal schef Alfred Wyss, pli tard è alur vegnida vitiers la secretaria dunna Anny Frank, che ha lavurà durant blers onns en questa funcziun. Durant ils 18 onns da sia activitad sco tgirader da monuments en il Grischun è Alfred Wyss s'occupà intensivamain da tut las dumondas da la tgira da monuments: realias, tecnologia, istorgia da l'art, dentant er davart la perscrutaziun dals edifizis, las inventarisaziuns e la planisaziun dal territori.

El ha adina puspè motivà da scriver lavurs scientificas ed ha er sustegnì questas, sco per exempel l'ediziun nova dal cudesch da chastels tras Otto P. Clavadetscher e Werner Meyer, l'inventari dals edifizis da la Viafier retica tras Luzi Dosch e l'inventari d'orglas tras Willy Lippuner.

Ultra da si'activitad en il chantun era ed è Alfred Wyss er enconuschent en l'entira Svizra sco expert e vicepresident da la cumissiun federala per la tgira da monuments (CFTM) e quai sco spezialist critic e bain documentà. El appartegna er tar ils fundaturs da la federaziun dals tgiraders svizzers da monuments (FST).

El ha referì a chaschun da bleras sedutas naziunalas ed internaziunalas dal fatg davart numerus aspects da la tgira da monuments.

Da 1978 fin 1994 è Alfred Wyss stà tgirader da monuments dal chantun Basilea - Citad, nua ch'el ha er creà in uffizi confurm al temp e nua ch'el ha oravant tut gidà essenzialmain a concepir la nova lescha davart la tgira da monuments.

Alfred Wyss è anc oz activ en gremis spezialisads davart la tgira da monuments. Quels profiteschan da sia gronda experientscha professiunala ch'el ha acquistà tant en in chantun rural sco er en in chantun urban.

Gremi: tgira da monuments dal Grischun

Funtauna: rg tgira da monuments dal Grischun

Data: 01.11.1999
Nov num: Uffizi per l'ambient

L'uffizi per la protecziun da l'ambient che sa numnava oriundamain uffizi per la protecziun da las auas obtegna in nov num pli curt. Davent da l'entschatta november 1999 sa cloma quel "Uffizi per l'ambient dal Grischun (UPA)". Il num tudestg è Amt für Umwelt Graubünden (AfU) e la versiun taliana sa cloma Ufficio per l'ambiente die Grigioni (PPA).

Agid umanitar

Las sequentas organisaziuns ed ils sequents projects d'agid obtegnan contribuziuns da total 10'000 francs:

- Vivamos Mejor per il project per la tgira d'uffants pitschens e l'educaziun, nutriment e sanitad, scolaziun dals creschids, organisaziun communabla a Rio de Janeiro, Brasilia.

- Agid a la Rumenia Malans,

- Agid per medicaments, apparats medicinals e da l'ospital per la Rumenia, Cuira, e

- Pro Predeal Rumenia, Bravuogn.

Da las regiuns e vischnancas

Davent da l'entschatta november 1999 vegnan ils dus uffizis da stadi civil da Mustér e da Medel (Lucmagn) fusiunads ad in nov circul da stadi civil. La sedia sa chatta a Mustér.

Il flum Landquart e ses dutgs laterals sin il territori dad Igis, Malans, Maiavilla, Grüsch e Schiers duai obtegnair rempars e vegnir revitalisà. L'uffizi da construcziun bassa dal Grischun vegn incumbensà d'elavurar in project correspundent.

Per differents projects da construcziun da vias en il chantun vegnan dads libers credits en l'import total da var 700'000 francs (custs supplementars per lavurs d'inschigner per tschintg punts gronds vi da la A 13c tranter Malabarba e San Bernardino e lavurs d'inschigner per l'untgida da Roveredo).

Fatgs da persunal

Werner Collenberg, naschì 1966, da Morissen, domicilià en ils Stadis Unids, daventa manader da la partiziun tecnica tar l'uffizi da construcziun bassa. El cumenza mez schaner 2000.

Ralf Hillmann, naschì 1965, da Cuira, domicilià ad Igis, daventa revisur da taglia tar l'administraziun da taglia. El entra en plazza tenor cunvegna.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 04.11.1999
Faschai ina visita a l'uffizi per il traffic sin via dal Grischun en l'internet

Sut l'adressa www.stva.gr.ch è l'uffizi per il traffic sin via dal Grischun da chattar a partir d'uss er en l'internet. Sin pli che 80 paginas survegn ins infurmaziuns detagliadas davart secturs parzials dal dretg vertent dal traffic sin via e numerusas indicaziuns utilas da gener administrativ. La pussaivladad da communicaziun interactiva spargna ultra da quai en blers cas dad ir sez tar l'uffizi per il traffic sin via.

La cumparsa da l'uffizi per il traffic sin via en l'internet sa chapescha oravant tut sco funtauna d'infurmaziun per manischunzas e manischunzs activs u futurs che tschertgan a moda simpla respostas a dumondas spezialas en connex cun la carta da manischunz ed il certificat dal vehichel sco er cun ils examens. A medem temp duai quai esser ina contribuziun per simplifitgar ils contacts da fatschenta cun l'uffizi. D'ina vart vegn messa a disposiziun ina gronda quantitad d'infurmaziuns, ordinadas tenor gruppas da materia. Cun agid da renviaments gidan questas a chattar senza problems la resposta giavischada. Da l'autra vart pon ins clamar ils formulars ils pli impurtants - saja quai per stampar u per la spediziun electronica - che vegnan duvrads per reglar ina fatschenta. La purschida d'infurmaziuns vegn cumplettada cun indicaziuns davart l'import e l'export da vehichels, extracts or da las tariffas vertentas da la taglia da traffic e da taxas, buns cussegls en connex cun la segirtad dal traffic sco er tras links cun sites spezialas da la confederaziun sco er cun l'uniun dals uffizis per il traffic sin via.

Gremi: uffizi per il traffic sin via dal Grischun

Funtauna: rg uffizi per il traffic sin via dal Grischun

Data: 09.11.1999
Georg Brosi daventa nov inspectur da chatscha e da pestga dal chantun Grischun

A la fin da matg 2000 vegn pensiunà Peider Ratti, inspectur da chatscha e da pestga dal chantun Grischun. Ses successur ha num Georg Brosi, veterinari, deputà al cussegl grond e president communal da Scuol. El entschaiva il cumenzament da zercladur 2000.

Georg Brosi è naschì 1953, burgais da Claustra e domicilià a Scuol, nua ch'el è actualmain president communal. Brosi ha frequentà la scola primara, secundara e chantunala a Cuira. Suenter ha el studegià dus semesters agronomia a l'universitad da Turitg ed alura medischina veterinara a las universitads da Friburg e Turitg. 1980 ha el fatg l'examen da stadi. Suenter numerusas plazzas d'assistent ha el absolvì 1982/83 in'ulteriura furmaziun a la clinica medicinala d'animals da l'universitad da Minca e terminà ses studis cun il doctorat. Dapi 1984 maina Brosi in'atgna pratica da veterinari a Scuol. 1997 è el vegnì elegì en il cussegl grond sco deputà dal circul Sut Tasna. Dapi 1975 va Brosi a chatscha, da la quala el preferescha la chatscha da chamutschs. 1996 è Brosi ultra da quai vegnì elegì en la suprastanza centrala da l'uniun grischuna da chatschaders da patenta (UGCP).

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 10.11.1999
Protecziun cunter mulestas sexualas - in tema per mintga manaschi

En collavuraziun cun l'uniun grischuna d'artisanadi e mastergn ha l'administraziun chantunala elavurà in concept davart la protecziun cunter mulestas sexualas. Central è in fegl d'infurmaziun, en il qual las mulestas sexualas vegnan definidas e scumandadas expressivamain.

Dapi l'entrada en vigur da la lescha d'egualitad mez 1996 vegnan las patrunas ed ils patruns obligads expressivamain da prender mesiras per impedir mulestas sexualas en lur manaschi. Sch'els tralaschan quai, alur pon els vegnir fatgs responsabels per l'existenza da tals fatgs. Uschia è quai succedì p.ex. l'onn 1998 en il cas d'in hotel a Turitg, nua che betg mo il mulestader sez, mabain er la direcziun da l'hotel ha stuì dar pled e fatg avant dretgira.

En questa situaziun s'occupa uss er l'administraziun chantunala sco patruna dal tema "protecziun cunter mulestas sexualas". Il post da consultaziun entaifer l'administraziun per dumondas da dunnas sco er il post da stab per dumondas d'egualitad han fatg quai en collavuraziun cun l'uniun grischuna d'artisanadi e mastergn. La collavuraziun sa basa sin l'idea, ch'igl è bun da metter a disposiziun ina basa generala als numerus manaschis en il chantun. Gist manaschis pli pitschens e mesauns na ston uschia betg sviluppar sezs mintgamai in agen concept e pon tras quai ademplir lur duair senza gronda lavur.

Mulestas sexualas èn in tema delicat. Tant pli impurtant èsi da na betg tabuisar ellas, mabain da tematisar las violaziuns dal cunfin. Sin il fegl d'infurmaziun elavurà vegni dà ina definiziun e per illustrar quella vegnan menziunads plirs abus pussaivels. In criteri decisiv per las mulestas è quel, ch'ellas na vegnan betg giavischadas da la persuna pertutgada. I sa tracta pia surtut dal fatg, da vulair respectar vicendaivlamain ils cunfins individuals en l'ambient da lavur.

Dal rest regla il fegl d'infurmaziun er la procedura, sch'i dat in cas da mulestas sexualas. Per l'administraziun chantunala èn vegnidas designadas duas persunas da contact en l'uffizi da persunal e d'organisaziun. Quellas vegnan ad esser il post da consultaziun. En ils manaschis sto fixar mintga patruna e mintga patrun sez, co ch'el vul tractar in tal eveniment ed el sto communitgar quai correspundentamain a las lavurantas ed als lavurants. L'effect preventiv giavischà po natiralmain vegnir cuntanschì be, sche tut las collavuraturas ed ils collavuraturs d'in manaschi èn infurmads davart il tema.

Gremi: biro d'egualitad dal Grischun

Funtauna: rg biro d'egualitad dal Grischun

Data: 10.11.1999
Assicuranza d'edifizis sbassa las premias

Malgrà las autas grevezzas da donns da l'onn 1999 permettan ils decurs da donns durant plirs onns en l'assicuranza d'edifizis, las grondas renditas da chapital e las reservas avant maun da conceder in rabat da tschintg pertschient sin premias da basa e sin premias supplementaras da l'onn 2000. Cun questa mesira pon ils assicurads sa participar commensuradamain al success da la fatschenta.

Contribuziuns culturalas

I vegnan pajadas contribuziuns en l'import total da 127'000 francs a las sequentas ovras ed occurrenzas culturalas:

- Exposiziun d'artistas ed artists da Cuira resp. dal Grischun dals 12 d'avust fin ils 3 da settember 2000 a Bad Homburg (D), ina citad partenaria da Cuira,

- Exposiziun da Christoph Draeger, Serneus, il december 1999/schaner 2000 en la Liebmann Magnan Gallery a New York,

- Program d'occurrenzas da la Klibühni a Cuira da l'atun 1999,

- Occurrenzas musicalas e litteraras dal cerchel cultural d'Arosa, enviern 1999/2000,

- Concerts dal chor St. Johann da Tavau dals 11/12 da december 1999 a Tusaun e Tavau en occasiun da ses giubileum da 50 onns (melodias "Gloria" da la famiglia Bach)

- Concerts per la fin da l'onn 1999 da l'orchester sinfonic da l'Engiadin'auta a Puntraschigna, Zuoz, Segl e Schlarigna,

- Quatter concerts da Bumaun dal Collegium Vocale da Turitg ensemen cun l'ensemble d'artgists Musicuria en il chantun (ovras da Frank Martin),

- Concerts da l'uniun d'orchester da Cuira dals 10/14 da mars 2000 a Tavau e Cuira (Ovras da Paul Juon, Liadow e Bizet),

- Concert dals 21 d'avrigl 2000 (Venderdi sontg) dal cor da baselgia evangelic Comander a Cuira (segunda part da la "Johannes-Passion" da Bach),

- Ediziun d'in DC cun musica dals orgels istorics da la Val Müstair,

- Ediziun d'in DC cun la musica per la festa da la Chalavaina dad Otto Barblan, purschida dal Chor viril Surses ils 5 d'avrigl 1999 en il rom dal giubileum "500 onns Banadetg Fontana",

- Ediziun d'in DC cun ovras da Raffaele d'Alessandro

- Ediziun dal sisavel e davos tom (prosa e register) da la "Ediziun da Breil/Ovras da Giacun Hasper Muoth" tras la chasa editura Octopus, Cuira,

- Ediziun dal cudesch "La mort da Giulietta" cun dudesch raquints en rumantsch grischun da Giovanni Netzer, Savognin,

- Ediziun dal cudesch da poesias "Equinotg d'atun - Herbstliches Äquinoktium" da Theo Candinas,

- Ediziun dal cudesch da poesias "Sentieri umani" da Gerry Mottis, Lostallo,

- Gieu liber "La Svouta" la stad 2000 a Zuoz sco contribuziun principala da la vischnanca da Zuoz a la "Scuntrada 2000",

- Gieu liber "Der letzte Freiherr von Vaz" la stad 2000 a Lai, e

- Lavur fotografica "Berlin Umbruch" da Michael Bühler, Cuira.

Fatgs da persunal

Rudolf Thoma, naschì 1966, dad Amden, domicilià a Bilten, daventa adjunct e manader dal labor en l'uffizi da veterinari. El cumenza l'entschatta schaner 2000.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 11.11.1999
Occurrenza d'infurmaziun a Landquart: "Picturar e vernischar a moda ecologica e segira"

Venderdi/sonda, ils 26/27 da november 1999 organiseschan l'uffizi per l'ambient (UPA) ed ulteriurs uffizis ensemen cun la federaziun grischuna dals maisters picturs en il forum Ried a Landquart ina occurrenza d'infurmaziun davart il tema "Picturar e vernischar a moda ecologica e segira".

Il medem mument ha lieu ina exposiziun. Var 20 expositurs preschentan l'equipament ecologic e da segirezza per picturs. A l'occurrenza vegnan envidads ils manaschis da picturs (var 200), da squittar (var 100) ed ils manaschis da bugadar sco er ils picturs da manaschi da firmas grondas en il Grischun.

La finamira da la dieta è quella da transmetter ils criteris actuals da l'ecologia e da la segirezza a fatschentas da picturs, da squittar e da bugadar sco er ad auters manaschis ch'elavureschan colurs e vernischs. Sco mussavia tras il grond dumber da products, prestaziuns da servetsch e prescripziuns han l'UPA ed ulteriurs uffizis ensemen cun la federaziun grischuna dals maisters picturs elavurà in "ordinatur da picturs" cun infurmaziuns per il basegn pratic. Quest ordinatur vegn surdà als participants da l'occurrenza. En l'ordinatur vegnan preschentats ils singuls temas a moda cumplessiva. Ultra da quai è cuntegnida en quel er la disposiziun "Picturar e vernischar a moda ecologica e segira" che po vegnir retratga tar l'UPA.

A chaschun da l'occurrenza vegnan ils spezialists dals expositurs ed uffizis participads a star a disposiziun per dumondas.

Indicaziun a las medias:

L'occurrenza ha lieu en duas "parts" analogas, l'emprima (per persunas d'ordaifer) venderdi, ils 26 da november 1999, da las 13.00 fin las 18.00, la segunda (per participants da la regiun da Cuira) sonda, ils 27 da november 1999, da las 8.00 fin las 13.00.

Represchentantas e represchentants da las medias èn envidads cordialmain d'accumpagnar schurnalisticamain l'occurrenza.

Infurmaziuns:

Hanspeter Willi, UPA, tel. 081-257 29 69

Gremi: uffizi per l'ambient dal Grischun

Funtauna: rg uffizi per l'ambient dal Grischun

Data: 18.11.1999
Intimaziuns per il contact cun disturbis da cumportament en scola e scolina

Il mais d'october 1999 ha decretà il departament d'educaziun, cultura e protecziun da l'ambient las "Intimaziuns per il contact cun disturbis da cumportament en scola e scolina" che l'uffizi per secturs spezials da scola ha sviluppà durant l'onn passà entaifer ina gruppa da lavur. La lavur mussa aspects sco:

- Percepziuns, finamiras e cumpetenzas en cas che disturbis da cumportament sa mussan en scola e scolina;

- Dumondas standardisadas per persunas d'instrucziun en cas da disturbis da cumportament;

- Propostas per mesiras pedagogicas ed organisatorias da scola sco er instruments per mauns da las persunas d'instrucziun, da la scola e da la scolina en cas da disturbis da cumportament;

- Ideas per mesiras entaifer ed ordaifer la scola populara e la scolina (p. ex. discussiuns, dispensa dal medi, scolaziun speziala, exclusiun da la scola);

- Infurmaziuns davart las funcziuns da las instanzas pertutgadas en chaussa en situaziuns da problems. Talas instanzas èn: cussegl da scola, cumissiun da scolina, inspecturats da scola, servetsch psicologic da scola, sevetsch da pedagogia curativa, servetsch da psichiatria per uffants e giuvenils, servetsch social, perfecziunament dals magisters, post per la prevenziun da toxicomania, autoritads tutelaras, procura per giuvenils, polizia chantunala euv.

La lavur accentuescha che la direcziun, l'administraziun e la surveglianza da la scola e la scolina en il lieu è da princip chaussa da las persunas d'instrucziun, da la direcziun da scola sco er dal cussegl da scola resp. da las cumissiuns da scolina; quai includa er la realisaziun d'ordinaziuns disciplinaras existentas sin basa da la legislaziun chantunala. En cas da disturbis da cumportament èn provocads ultra da las persunas d'instrucziun en emprima instanza il cussegl da scola e la cumissiun da scolina. Las instanzas da contact inditgadas en la lavur gidan quests titulars d'ademplir lur incumbensa sulettamain en funcziun da post da consultaziun, sustegn u eventualmain da coordinaziun.

En in emprim pass incumbensescha il departament ils inspecturats da scola e scolina sco er ils cussegliaders da scola e d'educaziun en il Grischun da prender per mauns la derasaziun da la lavur en las regiuns. En quest senn pon ins ad interim desister d'ina spediziun a las mussadras ed ils mussaders, a las persunas d'instrucziun, als cussegls da scola e purtaders da scolina. I sa chapescha dentant che persunas ed instanzas che vegnan confruntadas cun dumondas da singularitad da cumportament, violenza euv., pon sa drizzar a las cussegliadras ed als cussegliaders respectivs en la regiun u tar il departament.

Gremi: departament d'educaziun, cultura e protecziun da l'ambient dal Grischun

Funtauna: rg uffizi per secturs spezials da scola

Data: 18.11.1999
Fatgs d'asil: La confederaziun sforza ils chantuns da spargnar

La gronda prontezza da returnar da las Albanaisas e dals Albanais dal Cosovo chaschuna ina partenza da passa 400 persunas en il Grischun. Ensemen cun l'introducziun precipitada da la nova lescha d'asil tras la confederaziun è il chantun sfurzà da realisar gia per l'emprim quartal 2000 respargns drastics sin il sectur dal persunal.

L'onn 1999 è sa mussà sco onn praticamain nunplanisabel per ils fatgs d'asil. Durant l'emprima mesadad da l'onn 1999 è l'uffizi chantunal dal servetsch social dal Grischun stà confruntà cun in grond dumber da novs requirents d'asil. Cun l'arriv dad 869 persunas dal schaner fin la fin da fanadur 1999 èsi daventà necessari d'engaschar nov persunal d'assistenza. Vetg collavuraturas e collavuraturs èn vegnids engaschads per in termin limità. Il program federal da repatriaziun ha gì grond success tar ils requirents d'asil cosovo-albanais, tant che passa 400 persunas èn sa participadas a quel fin la fin da settember 1999. Las collavuraturas ed ils collavuraturs da l'organisaziun d'asil dal Grischun han gì difficultads da collocar tut ils requirents d'asil la stad 1999. Questas difficultads èn vegnidas substituidas gia trais mais pli tard d'ina sutoccupaziun dals centers transitoris.

Parallellamain a questa sperta partenza ha la confederaziun introducì a fitg curt termin la nova lescha d'asil. Cun las disposiziuns executivas cumbinadas cun quella ha il cussegl federal concludì reducziuns massivas en la pauschala per il sustegniment, la collocaziun e per l'assistenza. En quest cas è l'uffizi chantunal dal servetsch social sfurzà da prender las suandantas mesiras:

1. Reducziuns voluntaras dal pensum e demissiuns anticipadas da singulas collavuraturas e da singuls collavuraturs vegnan examinadas.

2. Contracts da lavur limitads na vegnan betg prolungads, sch'i n'è betg necessari per motivs da manaschi.

3. In center transitori (Razén/Tusaun) vegn serrà temporarmain. La relaziun da lavur cun tschertas collavuraturas e tscherts collavuraturs sto vegnir schliada.

L'uffizi chantunal dal servetsch social dal Grischun è pront da tractar cun il persunal ch'è pertutgà directamain da la reducziun da las plazzas davart novs engaschaments, sch'i dat pussaivladads internas. Ultra da quai è l'uffizi chantunal dal servetsch social dal Grischun en stretg contact cun ils centers regiunals d'intermediaziun da lavur (CRIL).

Gremi: Uffizi chantunal dal servetsch social dal Grischun

Funtauna: rg Uffizi chantunal dal servetsch social dal Grischun

Data: 19.11.1999